Solidariteit begin #onsbou-veldtog | Maroela Media
Die kerntema van die veldtog is: As jy twyfel oor die toekoms, bou dit self. Suid-Afrikaners gaan eersdaags reusekennisgewingborde langs snelweë met die woorde "#onsbou – bou saam" sien. Groot koerantadvertensies, radioadvertensies, TV-gesprekke en omvattende sosialemediaveldtogte gaan ingespan word om Suid-Afrikaners en spesifiek die Afrikaanse gemeenskap se gemoed in 'n positiewe rigting te stuur. Kunstenaars soos Steve Hofmeyr, Jak de Priester, Sorina (die Flooze) en Adam Tas verskyn onder meer in van die advertensies. Die veldtog gaan ook na honderde werkplekke in Suid-Afrika geneem word.
"Ons is nie naïef in die veldtog oor die werklikhede in Suid-Afrika nie. Ons het 'n regering wat swak regeer; 'n president in wie almal hul vertroue verloor het; 'n ekonomie wat onder groot druk is; en misdaad wat handuit ruk. Ons kan egter nie toelaat dat dié faktore ons totaal oorheers nie. Die veldtog gaan mense aanmoedig om die krag van die gemeenskap te ontdek, wat sterker kan wees as die mag van die staat," het Dirk Hermann, bestuurshoof van Solidariteit, gesê.
Volgens Solidariteit gaan dié veldtog een van die grootste veldtogte van sy soort wees. Die doel is om 'n positiewe invloed op mense se gemoed te hê. "Ons is bekommerd dat mense nie net negatief is nie, maar dat hulle selfs angstig is. Ons wil mense weer die gevoel gee dat hulle sélf beheer oor hul toekoms kan neem en dat hulle nie net slagoffers van omstandighede hoef te wees nie. Ons is van mening dat veral die Afrikaanse gemeenskap dit dringend nodig het," sê Hermann.
Volgens Hermann is nog 'n belangrike tema van die veldtog dat baie bietjies baie maak. As elkeen net doen wat hy moet doen, staan 'n mens dikwels verstom oor die groot uitkoms. Die veldtog doen 'n beroep op mense om prakties in die gemeenskap betrokke te raak.
"Ons vra mense om betrokke te raak by hul skool, by hul kerk. Gaan ry patrollie, ondersteun die plaaslike biblioteek, gaan koop 'n Afrikaanse CD of boek en gaan kyk na 'n Afrikaanse rolprent. Sluit aan by gemeenskapsinstellings. As elkeen 'n ekstra myl in sy of haar gemeenskap loop, word miljoene myle op pad na 'n nuwe toekoms afgelê.
"Solidariteit gaan nie toelaat dat die toekoms met ons gebeur nie; ons gaan dit bou. As Afrikaans onder druk is en universiteite word afgebrand, bou ons 'n nuwe wêreldklas-Afrikaanse privaat universiteit, Akademia. As staatskolleges in duie stort, bou ons 'n nuwe tegniese kollege, Sol-Tech. As daar teen ons jongmense op grond van ras gediskrimineer word wanneer dit kom by die toekenning van studiehulp, bou ons saam met Solidariteit Helpende Hand 'n studiefonds wat reeds R100 miljoen sterk staan," aldus Hermann.
Hermann het verder gesê dat die Solidariteit-bouprojekte honderde miljoene rande kos en dat dit gebou word deur elke Solidariteit-lid wat R10 per maand aan die projekte skenk. "Om 'n groot toekoms te bou, is dikwels baie kleiner as wat mens dink. Klein druppeltjies maak strome, strome maak riviere en riviere vorm damme. Elkeen moet net sy deel doen. Indien jy dit besef, dan besef jy dat jy beheer het oor die toekoms. Ons toekoms is nie in die hande van 'n swak staat of president nie."
Die veldtog gaan ook 'n beroep doen op mense om gemeenskapsinstellings sterk te maak. Ons glo die antwoord vir minderhede wat hulself in 'n meerderheidsomgewing bevind, lê in lewenskragtige instellings soos kultuurinstellings, vakbonde, burgerregte-instellings, opleidingsinstellings, media-instellings, finansiële instellings en nog meer. Deur burgerlike instellings kan grondwetlike regte verwesenlik word. Goed georganiseerde burgerlike instellings help om effektiewe interaksie met die staat te bewerkstellig.
Wat is Solidariteit se siening van die toekoms: werk ons na vryheid, of net oorlewing as minderheid in Suid-Afrika?
Dis 'n oop vraag (jy daar, sit neer die klip wat jy wil gooi, die dinge moet bespreek word) en nie 'n stelling of dwarswees-vraag nie.
'n antwoord op al die hutsmerke deesdae.#ZumaMustFall, #RhodesMustFall, #AfrikaansMustFall. #OnsBOu . lekker man.
Ek ondersteun reeds en gaan nog meer ondersteun ons kinders gaan die vrugte pluk ,daar is geen manier wat die huidige regering of die DA sy nek gaan uitsteek vir die Afrikaanssprekende persoon nie hulle wil net jou stem hê om hulle eie eensydige doelwitte te bereik
ONS BOU, HULLE BRAND AF.
Ja Dirk Hermann ons toekoms is ook nie in ons eie hande nie, maar in die hande van ons Hemelse Vader.
En voor dat hierdie boervolk hul nie bekeer en terug draai na hul Skepper toe nie, sal dit nie beter raak nie.